Professjonisti fil-qasam tar-restawr u l-konservazzjoni jridu jsegwu kodiċi tal-etika u standards għoljin meta jiġu biex jirrestawraw oġġetti antiki personali u ta' patrimonju nazzjonali. Dan hekk kif għall-ewwel darba 25 restawratur u konservatur f'oqsma differenti ngħataw warrant li għandu l-għan li jirrikonoxxi din l-professjoni u jobbliga li x-xogħol fuq patrimonju storiku jsir minn nies kwalifikati fil-qasam. Fost dawk li rċivew il-warrant kien hemm restawraturi u konservaturi fil-qasam tal-karti u l-kotba, id-drapp, il-pittura u oġġetti oħra. Waħda mill-membri tal-bord li għamel l-iskrutinju tal-kandidati għall-warrant, il-Professur JoAnn Cassar, qalet li dan hu pass importanti biex il-patrimonju jiġi indukrat bl-aħjar mod. "Mil-lum 'il quddiem għandna reġistru, lista ta' nies, li int għandek x'għandek tista' tmur b'wiċċek minn quddiem, taf li żgur għax l-istat u l-liġi tirrikonixxihom bħala nies professjonisti, u tgħidilhom din tiswa ferm, għalija, għar-raħal, għall-pajjiż u trid l-aħjar kura, u taf li se ssibha." Il-Professur Cassar qalet li oġġett storiku mhux bilfors ikun ta' importanza nazzjonali iżda jista' jkollu valur sentimentali għall-familja. Qalet li n-nies li kisbu l-warrant ġew ċertifikati li għandhom il-ħiliet neċessarji biex jindukraw l-oġġett bl-aħjar mod." "Jekk għandek libsa tal-magħmudija li ilha ġejja min-nanniet li minkejja mhux importanti għal pajjiż, imma għalik u għall-familja hija importanti, se jtuha l-istess kura bħal oġġetti li se jkunu f'mużew." Ir-restawraturi u l-konservaturi li kisbu l-warrant mhux biss iridu jsegwu l-kodiċi tal-etika iżda iridu jagħmlu 25 siegħa ta' tagħlim u taħriġ kull sena biex jibqgħu aġġornati mal-aħħar żviluppi fil-qasam. Il-Professur Cassar qalet li s-sovrintendenza għall-patrimonju kulturali se jkollha l-awtorità li tinforza l-liġi biex tara li dawk li kisbu l-warrant ikunu qed jimxu skond ir-regoli, kif ukoll li xogħol ta' restawr fuq oġġett storiku isir min-nies awtorizzati. Madanakollu, saħqet li l-aktar importanti bħalissa hu li ikun hemm it-tagħlim. "Il-poplu jrid jidra, imma l-idea li mhux tidħol bil-liġi u tagħti kastig, imma li tgħallem." Waqt iċ-ċerimonja tal-għoti tal-warrants fil-Mużew tal-Arkeoloġija, il-Ministru għall-Wirt Nazzjonali Jose Herrera qal li l-warrant ifisser responsabiltà biex ir-restawraturi u l-konservaturi jipprattikaw l-għola standards waqt xogħolhom. Żied li fil-jiem li ġejjin se jiftħu l-applikazzjonijiet għal warrant biex jingħata lil min ilu jipprattika dan ix-xogħol għal numru ta' snin.